钦定古今图书集成/理学汇编/文学典/第116卷 > 胡震亨
## 钦定古今图书集成/理学汇编/文学典/第116卷 > 胡震亨

按《嘉兴府志》：“震亨，字孝辕。才识通敏，于书无所不读。
为诸生时，即以经济自负。中乡榜，名著海内，数上公
车，不遇。就职为固城教谕，以尚书授诸生，大学士范
景文其及门士也。升知合肥县，理冤狱，减耗羡，改民
解以苏困，开水利以惠农，皆有实政。吏治之馀，尤留
意韬钤。尝与刘𬘩论兵，老将心折。时议举震亨边才”，
不果。升德州知州，谢病不起。崇祯之季，寇扰中原，上
谕大僚及词臣言职等各举可任守令者一人。侍郎
朱大典举震亨可任知府，补定州知州。时师行络绎，
民苦兵甚于贼。震亨抚缉有方，供亿不匮，而民不扰。
以城守功，擢兵部职方司员外郎。陈新甲在中枢，震
亨将有所建置，以新甲不协众望，乞骸归。生平藏书
万卷，日夕搜讨。凡秘册僻本、旧典佚事、遗误，鱼鲁漫
漶，不可句读者，无不补缀。《扬榷》称“博物君子。”所著《唐
诗统签》《海盐图经》《续文选》、“《文献通考纂》《靖康资鉴录》。”
今海虞毛氏书，多震亨所编定也。